**Une frute... une storie**  
   
Viodude ju pe strade  
sul ôr di un marcjepît  
la prime idee ch’o ai vude  
za ducj lu vîs capî...  
   
  La cotule fruçade  
  tai vôi dome sbelet  
  il dêt ch’al cjacarave...  
  par no paiâ il biliet  
   
Cjavêi cence sperance  
di viodi a petenâ  
barbîrs che àn di murî  
a fuarce di spietâ!  
   
  Sumiâsi une fantate  
  e viodi une cussì  
  e je l’uniche volte  
  che un al po’ ancje dî:  
   
pitost che maridâmi  
o restarai cussì... Bessôl.  
   
 No sai ce sant ch’al ‘ere  
ma juste ta chê dì  
no sai nancje cemût  
però i ai dit di sì  
   
  I ai dite là che va  
  i ai dite ce che fâs  
  i ai fatis mil domandis...  
  Mi à simpri dite: tâs!  
   
O soi cence mê mari  
gno pari al è scjampât  
e o voi ator cirint  
un pôc di libertât...  
   
  Mi son colâts i braçs  
  apene ch’o ai sintût  
  e dut ce ch’o pensavi  
  di colp lu ai glotût  
   
I ai dite dome: cjale,  
o soi plui furtunât... di te!